Informácia o výsledkoch kontroly elektronického obchodu,
podomového predaja a zásielkového predaja

V období júl – september 2010 inšpektori Slovenskej obchodnej inšpekcie (ďalej len SOI) vykonali kontrolu zameranú na dodržiavanie zákona č. 22/2004 Z. z. o elektronickom obchode a zákona č. 108/2000 Z. z. o ochrane spotrebiteľa pri podomovom predaji a zásielkovom predaji (ďalej len zákon o podomovom predaji a zásielkovom predaji) a súlad podmienok zmlúv uzavretých na diaľku so všeobecne záväznými právnymi predpismi.

Predmetom kontroly z hľadiska dodržiavania zákona o podomovom predaji a zásielkovom predaji bolo preverenie oprávnenia k podnikaniu, povinnosti predávajúceho pred uzavretím zmluvy, informačné povinnosti predávajúceho (najneskôr v deň dodania tovaru alebo začatia poskytovania služby), informácie o odstúpení od zmluvy, zákaz predaja a zotrvačný predaj a reklamačné konanie.
Súlad zmlúv uzavretých na diaľku bol posudzovaný z hľadiska dodržiavania ustanovení § 52 - § 54 Občianskeho zákonníka (ďalej len OZ) - neprijateľné podmienky spotrebiteľských zmlúv, § 4 zákona č. 250/2007 Z. z. o ochrane spotrebiteľa v platnom znení (ďalej len zákon o ochrane spotrebiteľa) – ukladanie povinnosti bez právneho dôvodu, upieranie práva spotrebiteľa, konanie v rozpore s dobrými mravmi, § 5 zákona o ochrane spotrebiteľa – klamanie spotrebiteľa a § 7 až § 9 zákona o ochrane spotrebiteľa – nekalé obchodné praktiky. 

Podľa § 53 OZ spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa – neprijateľné podmienky. Zmluva uzavretá na diaľku je spotrebiteľskou zmluvou, ktorá je uzatvorená medzi podnikateľským subjektom a  spotrebiteľom, pričom spotrebiteľ má možnosť sa oboznámiť s obsahom zmluvy, ale nemá možnosť ovplyvniť jej obsah. 

Podľa § 4 zákona o ochrane spotrebiteľa predávajúci nesmie spotrebiteľovi ukladať povinnosť bez právneho dôvodu a upierať právo na výrobky a služby v bežnej kvalite, uplatnenie reklamácie, náhradu škody, vzdelávanie, informácie, ochranu svojho zdravia, bezpečnosti a ekonomických záujmov. 

Predávajúci nesmie konať v rozpore s dobrými mravmi. Konaním v rozpore s dobrými mravmi, sa na účely zákona o ochrane spotrebiteľa rozumie najmä konanie, ktoré je v rozpore so vžitými tradíciami, a ktoré vykazuje zjavné znaky diskriminácie alebo vybočenia z pravidiel morálky uznávanej pri predaji výrobku a poskytovaní služby, alebo môže privodiť ujmu spotrebiteľovi pri nedodržaní dobromyseľnosti, čestnosti, zvyklosti a praxe, využíva najmä omyl, lesť, vyhrážku, výraznú nerovnosť zmluvných strán a porušovanie zmluvnej slobody. 

Zákaz klamania spotrebiteľa upravuje § 5 zákona o ochrane spotrebiteľa, podľa ktorého predávajúci nesmie klamať spotrebiteľa, najmä uvádzať nepravdivé, nedoložené, neúplné, nepresné, nejasné alebo dvojzmyselné údaje alebo zamlčať údaje o vlastnostiach výrobku alebo služby alebo o nákupných podmienkach. 

Podľa § 7 zákona o ochrane spotrebiteľa nekalé obchodné praktiky sú zakázané, pričom za nekalú obchodnú praktiku sa považuje najmä klamlivé konanie a klamlivé opomenutie konania (zapríčiňuje alebo môže zapríčiniť, že spotrebiteľ urobí rozhodnutie o obchodnej transakcii, ktoré by inak neurobil), ako aj agresívna obchodná praktika (používa obťažovanie, nátlak vrátane fyzickej sily alebo neprimeraný vplyv).
Výsledky kontroly

V rámci kontrolnej akcie inšpektori SOI vykonali kontrolu 63 predávajúcich so zásielkovým spôsobom predaja a 4 predávajúcich s podomovým spôsobom predaja. Spolu bolo prekontrolovaných 67 subjektov, pričom bolo prekontrolovaných 217 spotrebiteľských zmlúv. 
Nedostatky boli zistené u 61 subjektov, čo predstavuje 91 % z kontrolovaného počtu. Kontrola bola prerušená u 4 kontrolovaných subjektov. 

U všetkých kontrolovaných subjektov bolo preverené oprávnenie k podnikaniu. Nedostatky neboli zistené, avšak počas kontrolnej akcie jeden predávajúci ukončil podnikateľskú činnosť a jeden predávajúci znefunkčnil internetovú stránku, čím zmaril výkon kontroly. Jeden predávajúci, napriek uloženým záväzným pokynom neurobil nápravu a svojich povinností sa chcel zbaviť tak, že s.r.o. zamenil za novovytvorenú s.r.o. U daného predávajúceho boli prešetrované viaceré spotrebiteľské podania týkajúce sa dodávky tovarov, ktoré si spotrebitelia neobjednali. 

Povinnosti predávajúceho pred uzavretím zmluvy 

Pri uzatváraní zmlúv na diaľku je predávajúci povinný spotrebiteľovi vytvoriť také podmienky, ktoré umožnia zistiť a opraviť chyby jeho úkonov na elektronickom zariadení ešte pred odoslaním objednávky. Predávajúci je povinný preukázať spotrebiteľovi svoju totožnosť, trvalý pobyt a živnostenské oprávnenie; obchodné meno a sídlo, splniť informačnú povinnosť o predávanom tovare a poskytovanej službe; najmä opis, cenu, náklady na dodanie, platobné podmienky, minimálnu lehotu, na ktorú možno zmluvu uzavrieť, ak ide o zmluvu o predaji tovaru alebo o poskytnutí služby, ktoré sa dodávajú alebo vykonávajú nepretržite alebo opakovane, písomne informovať spotrebiteľa kde a akým spôsobom môže reklamovať vady tovaru alebo poskytnutej služby a písomne upozorniť spotrebiteľa na jeho právo odstúpiť od zmluvy do siedmich pracovných dní a uviesť meno, adresu alebo názov a sídlo osoby, u ktorej môže toto právo uplatniť. 
Nesplnenie povinnosti pred uzavretím zmluvy bolo konštatované v 123 prípadoch.

Informačné povinnosti predávajúceho 
(najneskôr v deň dodania tovaru alebo začatia poskytovania služby)

Pri uzatváraní zmlúv na diaľku je predávajúci povinný spotrebiteľovi na elektronickom zariadení poskytnúť údaje súvisiace so zápisom podnikateľa v registri, kontaktných údajov a názov adresu orgánu dozoru alebo dohľadu, ktorému činnosť podlieha. Predávajúci je povinný o predaji tovaru alebo o poskytnutí služby spotrebiteľovi vydať doklad, v ktorom uvedie druh tovaru alebo poskytnutej služby, ich cenu, obchodné meno a sídlo a poskytnúť spotrebiteľovi najneskôr v deň dodania tovaru alebo začatia poskytovania služby informácie o podmienkach a postupoch pri uplatňovaní práva na odstúpenie od zmluvy vrátane lehoty alebo o nemožnosti odstúpenia. Nesplnenie informačných povinnosti najneskôr v deň dodania tovaru alebo začatia poskytovania služby bolo konštatované v 70 prípadoch. 
Zistenia sa týkali napríklad: chýbajúcej informácie o sídle predávajúceho (uvedená iba adresa prevádzky); chýbajúcej informácie o lehote, počas ktorej je predávajúci viazaný ponukou vrátane ceny pred uzavretím zmluvy na diaľku; chýbajúcej informácie o konečnej cene ponúkaného tovaru a služieb (bol informovaný o cenách bez DPH); chýbajúcej informácie o nákladoch za dodanie tovaru a o nesprávnej cene ponúkaného tovaru (totožný druh tovaru ponúkaný v rôznych cenách).

Informácie o odstúpení od zmluvy

Pri podomovom predaji je spotrebiteľ oprávnený bez uvedenia dôvodu odstúpiť od zmluvy v lehote siedmich pracovných dní odo dňa prevzatia tovaru alebo uzavretia zmluvy o poskytnutí služby. Spotrebiteľ v lehote siedmich pracovných dní odo dňa odstúpenia od zmluvy vráti tovar predávajúcemu bez ohľadu na to, či tovar bol použitý alebo má vady, ktoré spotrebiteľ nespôsobil. 

Pri zásielkovom predaji má spotrebiteľ právo odstúpiť od zmluvy bez udania dôvodu do siedmich pracovných dní odo dňa prevzatia tovaru alebo od uzavretia zmluvy o poskytnutí služby, ak predávajúci včas a riadne splnil informačné povinnosti, ktoré je povinný poskytnúť najneskôr pri dodávke tovaru; alebo ak predávajúci splnil dodatočne informačné povinnosti, spotrebiteľ je oprávnený odstúpiť od zmluvy do 7 pracovných dní odo dňa splnenia informačných povinností (najneskôr však do 3 mesiacov od prevzatia tovaru alebo od uzavretia zmluvy o poskytnutí služby); alebo ak predávajúci nesplní informačné povinnosti ani dodatočne, spotrebiteľ je oprávnený odstúpiť od zmluvy do 3 mesiacov od prevzatia tovaru alebo od uzavretia zmluvy o poskytnutí služby. Po odstúpení spotrebiteľa od zmluvy je predávajúci povinný prevziať tovar späť alebo nepokračovať v poskytovaní služby a vrátiť spotrebiteľovi najneskôr v lehote 15 dní odo dňa odstúpenia od zmluvy cenu zaplatenú za tovar alebo za službu alebo preddavok, ktorý spotrebiteľ uhradil za tovar alebo za službu, vrátane nákladov, ktoré spotrebiteľ vynaložil v súvislosti s objednaním tovaru alebo služby. 

Nesplnenie informačných povinnosti o odstúpení od zmluvy bolo konštatované v 90 prípadoch. Zistenia sa týkali napríklad: chýbajúcej informácie o možnosti odstúpenia od zmluvy do siedmich pracovných dní;  nesprávnej informácie o tom, že nárok na odstúpenie od zmluvy spotrebiteľ nemá v prípade, ak úhrada za tovar bola vykonaná pri preberaní tovaru v mieste prevádzky; nesprávnej informácie o tom, že nárok na odstúpenie od zmluvy spotrebiteľ nemá v prípade, ak bol poškodený obal tovaru, alebo tovar bol použitý a nesprávna informácia o tom, že spotrebiteľ nemá právo na odstúpenie od zmluvy v prípade rozbalenia tovaru a jeho vyskúšania.

Zákaz predaja a zotrvačný predaj

Zmluvou uzavretou na diaľku sa nesmie predávať tovar alebo poskytovať služba, na ktorých predaj alebo poskytovanie bola predávajúcemu udelená koncesovaná živnosť podľa osobitných predpisov a nesmie spotrebiteľovi dodať tovar alebo poskytnúť službu, ktoré si spotrebiteľ neobjednal, ak súčasne s dodávkou takého tovaru alebo s poskytnutím takej služby žiada ich zaplatenie. 
Podľa zákona o ochrane spotrebiteľa nekalé obchodné praktiky sú zakázané, ak podstatne narušujú alebo môžu podstatne narušiť ekonomické správanie priemerného spotrebiteľa vo vzťahu k výrobku alebo službe.

Počas trvania kontrolnej akcie boli u jedného predávajúceho prešetrené 4 spotrebiteľské podania zamerané na zákaz dodania výrobkov, ktoré si spotrebitelia neobjednali. Všetky spotrebiteľské podania boli vyhodnotené ako opodstatnené. Predávajúci napriek uloženým záväzným pokynom neurobil nápravu a svojich povinnosti sa chcel zbaviť tak, že s.r.o. zamenil za novovytvorenú s.r.o.

Reklamačné konanie

Na vybavenie reklamácie výrobkov a služieb zo zmluvy uzavretej na diaľku sa vzťahuje ustanovenie § 18 zákona o ochrane spotrebiteľa. Predávajúci je povinný poskytnúť spotrebiteľovi najneskôr v deň dodania tovaru alebo začatia poskytovania služby adresu predávajúceho, na ktorej môže spotrebiteľ reklamovať vady tovaru alebo poskytnutej služby a informáciu o záruke a o servisných službách. 

V rámci kontrolnej akcie bol preverený postup pri vybavovaní reklamácií. Nedostatky boli zistené u 40 predávajúcich a týkali sa postupu vybavovania reklamácií: 
-	reklamácie nevybavené v zákonnej lehote v 7 prípadoch, 
-	reklamácie uplatnené do 12 mesiacov od kúpy a zamietnuté bez odborného
   posúdenia v 5 prípadoch,
-	reklamácie uplatnené do 12 mesiacov od kúpy a zamietnuté na základe
   odborného posúdenia nekompetentnou osobou v 1 prípade, 
-	chýbajúci, resp. nesprávny reklamačný poriadok v 19 prípadoch, 
-	nevydávanie potvrdenia o prijatí, resp. vybavení reklamácie v 3 prípadoch, 
-	neuvádzanie, komu môže spotrebiteľ dať posúdiť zamietnutú reklamáciu,
   uplatnenú po 12 mesiacoch od kúpy v 2 prípadoch,
-	nevedenie evidencie o reklamáciách v 3 prípadoch. 
Pri kontrole zmlúv uzatvorených na diaľku boli zistené aj iné nedostatky súvisiace s reklamačným konaním napríklad: nepredloženie evidencie reklamácií, nesprávna informácia o tom, že záruka začína plynúť od času odovzdania tovaru prepravcovi, nesprávna informácia o účtovaní poplatkov súvisiacich s vybavovaním reklamácie, nezabezpečenie informácie kde možno reklamáciu uplatniť a o vykonávaní záručných opráv, nesprávna informácia o neposkytovaní zodpovednosti za vady vybraných druhov výrobkov „spotrebných tovarov“. 

Zmluva uzavretá na diaľku

V rámci kontrolnej akcie bolo posúdených 217 zmlúv. Nedostatky boli konštatované v 177 prípadoch, čo predstavuje 82 %. 

Nedostatky v obsahu zmluvných podmienok:

Kontroly boli vykonané z hľadiska dodržiavania ustanovení OZ a zákona o ochrane spotrebiteľa.
a) § 52 - § 54 OZ – neprijateľné podmienky spotrebiteľských zmlúv

Spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa – neprijateľné podmienky. 
Neprijateľné podmienky boli konštatované v 3 prípadoch. Súviseli s jednostrannou zmenou zmluvných podmienok, bez dôvodu dohodnutého v zmluve a  s prevodom práv a povinnosti zo zmluvy na iného dodávateľa bez súhlasu spotrebiteľa, čím by prevodom mohlo dôjsť k zhoršeniu vymožiteľnosti alebo zabezpečenia pohľadávky spotrebiteľa (napríklad: pri zrušení podujatia, ak usporiadateľ neurčí inak, sa finančné prostriedky predstavujúce cenu vstupenky vracajú do 3 rokov od plánovaného uskutočnenia podujatia. Miesto, čas a spôsob vrátenia vstupného určí usporiadateľ a oznámi majiteľom vstupeniek prostredníctvom internetovej stránky). 
Predávajúci po vykonanej kontrole učinili nápravu prepracovaním dotknutej časti obchodných podmienok.

b) § 4 zákona o ochrane spotrebiteľa – konanie v rozpore s dobrými mravmi, 
ukladanie povinnosti bez právneho dôvodu, upieranie práva spotrebiteľa 

Predávajúci nesmie spotrebiteľovi ukladať povinnosť bez právneho dôvodu a upierať právo na výrobky a služby v bežnej kvalite, uplatnenie reklamácie, náhradu škody, vzdelávanie, informácie, ochranu svojho zdravia, bezpečnosti a ekonomických záujmov. Predávajúci nesmie konať v rozpore s dobrými mravmi. 

V rámci kontrolnej akcie bolo porušenie uvedeného ustanovenia zákona o ochrane spotrebiteľa konštatované v 123 prípadoch. Zistenia sa týkali napríklad: poskytovania nesprávnej informácie o možnosti stornovať objednávku len telefonicky alebo osobne, nie cez e-mail.;. stornovania objednávky a faktúry za storno poplatok; nesprávnej informácie o povinnosti spotrebiteľa poistiť balík proti rozbitiu; nesprávneho informovania, že predajca nenesie zodpovednosť za rozbitý - vrátený tovar vplyvom prepravy od zákazníka. Predávajúci po vykonanej kontrole učinili nápravu prepracovaním dotknutej časti obchodných podmienok.

c) § 5 zákona o ochrane spotrebiteľa - klamanie spotrebiteľa 

Zákaz klamania spotrebiteľa upravuje zákon o ochrane spotrebiteľa. Predávajúci nesmie klamať spotrebiteľa, najmä uvádzať nepravdivé, nedoložené, neúplné, nepresné, nejasné alebo dvojzmyselné údaje alebo zamlčať údaje o vlastnostiach výrobku alebo služby alebo o nákupných podmienkach. 
Pri kontrole zmlúv uzavretých na diaľku bol rozpor so všeobecne záväznými právnymi predpismi, z dôvodu klamania spotrebiteľa, konštatovaný v 42 prípadoch. Zistenia sa týkali napríklad poskytovania neúplnej informácie o odstúpení od zmluvy: „tovar zakúpený na našej stránke je možné vrátiť do 7 dní bez udania dôvodu“; „kupujúci je taktiež oprávnený odstúpiť od kúpnej zmluvy v lehote 7 pracovných dní od prevzatia tovaru podľa 5 týchto všeobecných obchodných podmienok bez udania dôvodu v súlade s § 12 ods. 1 zákona o ochrane spotrebiteľa pri podomovom a zásielkovom predaji. Táto možnosť sa nevzťahuje na tovar prevzatý osobne na odberných miestach“; poskytovania nepravdivej informácie týkajúcej sa úhrady nákladov „do vrátenej sumy sa nezapočítava cena poštovného a balného“; „pri splnení  všetkých vyššie uvedených podmienok pre vrátenie tovaru budú peniaze za tovar zaslané prevodom na účet  kupujúceho a to najneskôr do 7 pracovných dní po fyzickom doručení tovaru“. 
Predávajúci po vykonanej kontrole učinili nápravu prepracovaním dotknutej časti obchodných podmienok.

d) § 7 - § 9 zákona o ochrane spotrebiteľa - nekalé obchodné praktiky 

Nekalé obchodné praktiky sú zakázané, pričom za nekalú obchodnú praktiku sa považuje najmä klamlivé konanie a klamlivé opomenutie konania (zapríčiňuje alebo môže zapríčiniť, že spotrebiteľ urobí rozhodnutie o obchodnej transakcii, ktoré by inak neurobil), ako aj agresívna obchodná praktika (používa obťažovanie, nátlak vrátane fyzickej sily alebo neprimeraný vplyv). 

Kontroly  porušenie ustanovenia zákona o ochrane spotrebiteľa konštatovali v 6 prípadoch. Zistenia sa týkali napríklad: poskytovania klamlivej informácie, ktorá sa týkala váhy, rozmerov a ostatných údajov o tovare, obsiahnutých v katalógoch, prospektoch a iných písomnostiach predávajúceho, umiestnenými na internetovej stránke elektronického obchodu, ktoré predávajúci deklaroval ako „nezáväzne údaje“, poskytovania klamlivej informácie o začiatku plynutia záručnej doby „v deň odovzdania tovaru k doručeniu doručovateľskej službe“ a uvádzania klamlivej informácie o „nevracaní poštových výdavkov zo strany kupujúceho“. 
Predávajúci po vykonanej kontrole učinili nápravu prepracovaním dotknutej časti obchodných podmienok.

Vybrané príklady negatívnych zistení v zmluvách uzatváraných na diaľku sú uvedené v prílohe tejto informácie.

Záver

Cieľom kontrolnej akcie bolo preverenie dodržiavania zákona č. 22/2004 Z. z. o elektronickom obchode a zákona o ochrane spotrebiteľa pri podomovom predaji a zásielkovom predaji a súlad podmienok zmlúv uzavretých na diaľku z hľadiska dodržiavania ustanovení § 52 - § 54 OZ - neprijateľné podmienky spotrebiteľských zmlúv, § 4 zákona o ochrane spotrebiteľa – ukladanie povinnosti bez právneho dôvodu, upieranie práva spotrebiteľa, konanie v rozpore s dobrými mravmi, § 5 zákona o ochrane spotrebiteľa – klamanie spotrebiteľa a § 7 až § 9 zákona o ochrane spotrebiteľa – nekalé obchodné praktiky. 

Z celkového počtu 217 kontrolovaných zmlúv nedostatky boli zistené v 177 prípadoch, čo predstavuje 82 %. Na negatívnych výsledkoch sa najčastejšie podieľali zistenia, ktoré sa týkali nesplnenia povinnosti predávajúceho pred uzavretím zmluvy (123 prípadov), nesplnenia informačných povinnosti predávajúceho najneskôr v deň dodania tovaru alebo začatia poskytovania služby (70 prípadov), poskytovania nesprávnych informácií o odstúpení od zmluvy (90 prípadov) a konania v rozpore s dobrými mravmi, ukladania povinnosti bez právneho dôvodu a upierania práva spotrebiteľa (123 prípadov).

Podstatne menej nedostatkov (40) bolo zistených v dodržiavaní zákona o ochrane spotrebiteľa pri vybavovaní reklamácií. Uvedená skutočnosť potvrdzuje účinnosť kontrol, ktoré sú pravidelne vykonávané so zameraním na dodržiavanie uvedeného zákona.

Opatrenia

U všetkých kontrolovaných subjektov boli spísané inšpekčné záznamy. Po posúdení všeobecných obchodných podmienok bolo 61 kontrolovaným subjektom, ktorých zmluvy boli vyhodnotené v rozpore so všeobecne záväznými právnymi predpismi, nariadené vykonať opatrenia na odstránenie zistených nedostatkov. 
Kontrolované subjekty v 52 prípadoch splnili záväzné pokyny a uviedli podmienky zmluvy na diaľku do súladu so všeobecne záväznými právnymi predpismi. 

V jednom prípade neboli výrobky označené v zmysle platných právnych predpisov. Bolo vydané „Opatrenie uložené na mieste“ - zákaz predaja 1 druhu výrobku v celkovej hodnote 40 €. Predávajúci po vykonanej kontrole učinili nápravu.

Z výsledkov kontrol je zrejmé, že kontrolované subjekty, vykonávajúce podomový predaj a zásielkový predaj, podcenili právnu stránku obsahu obchodných podmienok. Dodržiavanie zákona o podomovom predaji a zásielkovom predaji bolo doposiaľ, v prevažnej väčšine prípadov, prešetrované hlavne na základe podnetov a týkalo sa čiastkových kontrol, zameraných na šetrenie konkrétnych spotrebiteľských podaní. 

Komplexné preverovanie všeobecných obchodných podmienok a súladu zmlúv uzavretých na diaľku z hľadiska dodržiavania ustanovení OZ, zákona o ochrane spotrebiteľa a zákona o podomovom predaji a zásielkovom predaji, nebolo  z dôvodu rôznych legislatívnych úprav, doposiaľ zo strany SOI vykonané. Z uvedeného dôvodu bolo predávajúcim umožnené, aby v rámci uložených záväzných pokynov, menej závažné nedostatky odstraňovali iniciatívne - ihneď po vykonaní kontroly. Prevažná väčšina kontrolovaných subjektov uvedenú možnosť využila a po vykonanej kontrole predávajúci učinili nápravu a prepracovali dotknuté časti obchodných podmienok.

Pri nesplnení záväzných pokynov bolo inšpektorátmi SOI začaté správne konanie o uložení postihu v 4 prípadoch a v ďalších 5 prípadoch bude o začatí správneho konania rozhodnuté v najbližšom období. 

Pohodlné nakupovanie z domu, výhodnejšie ceny, či jednoduché porovnávanie vlastnosti výrobkov a služieb – to všetko patrí k výhodám internetového obchodovania. Uzatváranie zmlúv na diaľku má svoje pravidlá, ktoré musia byť dodržiavané. 

Trendom posledného obdobia je „obchodovanie na burzách a aukciách“ medzi fyzickými osobami navzájom. Takýto spôsob nákupu a predaja upravujú všeobecné ustanovenia OZ o kúpnej zmluve, ktoré určujú podmienky vlastníckeho práva z kúpnej zmluvy, odovzdanie predmetu kúpy, zaplatenie kúpnej ceny, ako aj právo odstúpenia od kúpnej zmluvy. Uvedený spôsob predaja SOI nedozoruje a nie je považovaný za zmluvu medzi predávajúcim (podnikateľom) a kupujúcim.

Spôsob uzatvárania zmlúv na diaľku sa stáva čoraz viac aktuálnejší a zo strany spotrebiteľov preferovanejší. V záujme ochrany práv spotrebiteľov je nevyhnutné, v  podobne zameraných kontrolách naďalej pokračovať, hlavne pri vyhľadávaní nečestných predávajúcich, ktorí zámerne využívajú klamlivé obchodné praktiky a neprijateľné podmienky, ktorými môžu narušiť ekonomické správanie priemerných spotrebiteľov. 
Príloha č. 1: 
Príklady negatívnych zistení v zmluvách uzatváraných na diaľku 

Pri posudzovaní súladu podmienok zmlúv uzavretých na diaľku so všeobecne záväznými právnymi predpismi sa najčastejšie nedostatky týkali: 

-	upierania práva na ochranu pred neprijateľnými podmienkami v spotrebiteľských zmluvách,
-	upierania práva na ochranu ekonomických záujmov spotrebiteľov,
-	upierania práva na uplatnenie reklamácie,
-	klamania spotrebiteľa uvádzaním nepravdivých a nepresných údajov o nákupných podmienkach.

Predávajúci - spoločnosť z Partizánskeho

Nedostatky zistené pri kontrole:
-	chýbala informácia o možnosti odstúpiť od kúpnej zmluvy do 7 pracovných dní od prevzatia tovaru,
-	chýbala informácia o záruke a adresa, kde môže spotrebiteľ reklamáciu uplatniť, 
-	chýbal reklamačný poriadok.

Napriek uloženým záväzným pokynom predávajúci neurobil nápravu a svojich povinností sa chce zbaviť tak, že predmet činnosti  pôvodnej spoločnosti ponúka prostredníctvom inej spoločnosti, s prevádzkou taktiež v Partizánskom, ale so sídlom v Bratislave.

Nedostatky spoločnosti toho istého predávajúceho so sídlom Bratislave:
-	na web stránke nesprávne údaje, týkajúce sa prevádzky a sídla spoločnosti,
-	chýbalo označenie registra a číslo zápisu
-	chýbala informácia – názov a adresa orgánu dohľadu, 
-	spotrebiteľ nebol informovaný o možnosti odstúpiť od kúpnej zmluvy. do 7 pracovných dní od prevzatia tovaru,
-	nesprávna informácia o lehote na vrátenie peňazí pri odstúpení od zmluvy, 
-	chýbala adresa, kde môže reklamáciu spotrebiteľ uplatniť, 
-	chýbala informácia o záruke,
-	chýbal reklamačný poriadok,
-	nedostatky pri vybavovaní reklamácií.

Počas trvania akcie boli u daného predávajúceho na Inšpektorát SOI doručené a zároveň aj prešetrené 4 spotrebiteľské podania, zamerané na zákaz dodania výrobkov spotrebiteľom, ktoré si neobjednali. Všetky spotrebiteľské podania boli opodstatnené. U daného predávajúceho  bolo vykonaných až 5 kontrol v rámci kontrolnej akcie.  

Predávajúci – spoločnosť z Košíc

Nedostatky zistené pri kontrole:

-	chýbala informácia o nákladoch za dodanie tovaru,
-	chýbala informácia o cene ponúkaného tovaru (totožný druh tovaru ponúkaný v rôznych cenách. Kontrolou správnosti cien uvedených na hlavnej stránke a podstránke bolo zistené, že v 33 prípadoch boli uvedené rozdielne ceny totožného druhu tovaru na hlavnej stránke a podstránke konkrétneho druhu tovaru. Predmetom kontroly bolo aj prešetrenie písomného podania, ktorého opodstatnenosť bola potvrdená),
-	nesprávna informácia o tom, že spotrebiteľ nemá právo na odstúpenie od zmluvy v prípade rozbalenia tovaru a jeho vyskúšania.
-	nesprávna informácia o tom, že vyplnenie záväznej objednávky alebo registračného formulára je viazané na doručenie reklamy
Predávajúci po kontrole učinili nápravu prepracovaním obchodných podmienok.

Predávajúci – spoločnosť z Váhoviec

Nedostatky zistené pri kontrole:

-	nesplnenie  povinnosti predávajúceho  pred uzavretím zmluvy na diaľku (obchodné podmienky riešia iba pokyny súvisiace s objednaním a doručením tovaru,
-	nesprávna informácia o cene tovaru (v katalógu v e-shope predávajúci uvádzal iba ceny bez DPH,
-	nejasná informácia o nákladoch na dopravu, resp. o tarifách za poštovné,
-	chýbala informácia označenia registra a číslo zápisu,
-	chýbala adresa orgánu dozoru alebo dohľadu, ktorému činnosť poskytovateľa služieb podlieha,
-	chýbala informácia o práve odstúpiť od zmluvy bez udania dôvodu do siedmich pracovných dní odo dňa prevzatia tovaru alebo od uzavretia zmluvy o poskytnutí služby, 
-	chýbala informácia o tom, na akej adrese môže spotrebiteľ uplatniť reklamáciu, 
-	chýbala informácia o záruke a servisných službách.
Predávajúci po kontrole učinili nápravu prepracovaním obchodných podmienok.

Predávajúci – živnostník zo Skalice

Nedostatky zistené pri kontrole:

-	nesplnenie  povinnosti predávajúceho  pred uzavretím zmluvy na diaľku,  
-	chýbalo označenie registra a číslo zápisu
-	chýbala informácia – názov a adresa orgánu dohľadu, 
-	chýbala informácia o práve odstúpiť od zmluvy bez udania dôvodu do siedmich pracovných dní odo dňa prevzatia tovaru alebo od uzavretia zmluvy o poskytnutí služby, 
-	chýbala informácia o záruke, záručných a servisných podmienkach.
Predávajúci po kontrole učinili nápravu prepracovaním obchodných podmienok.

Príloha č. 2:
Výsledky kontroly zmlúv uzavretých na diaľku podľa krajov

	BA	TR	NR	TN	ZA	BB	PO	KE	Spolu	
Počet  kontrolovaných subjektov  	
13	
5	
7	
7	
8	
9	
8	
10	
67	
Počet subjektov s nedostatkami	13	5	7	7	7	9	6	8	61	
Kontrola prerušená/neukončená	0	0	0	0	1	0	2	0	4	
Nedostatky v reklamačnom konaní (všetky) 	
3	
4	
0	
15	
9	
2	
1	
6	
40	
Špecifikácia nedostatkov v reklamačnom konaní: 	
-	
-	
-	
-	
-	
-	
-	
-	
-	
-  reklamácie nevybavené v zákonnej lehote	
0	
0	
0	
6	
1	
0	
0	
0	
7	
- reklamácie uplatnené do 12  mesiacov od kúpy a zamietnuté bez odborného posúdenia	
0	
0	
0	
4	
0	
1	
0	
0	
5	
- reklamácie uplatnené do 12 mesiacov od kúpy a zamietnuté na základe odborného posúdenia nekompetentnou osobou	
0	
0	
0	
1	
0	
0	
0	
0	
1	
- reklamačný poriadok chýba, nemá správne náležitosti	
3	
3	
0	
1	
6	
1	
0	
5	
19	
- nevydávanie potvrdenia o prijatí, resp. vybavení reklamácie	
0	
0	
0	
1	
1	
0	
1	
0	
3	
- neuvádzanie, komu môže spotrebiteľ dať posúdiť zamietnutú
reklamáciu, uplatnenú po 12 mesiacoch od kúpy	

0	

1	

0	

1	

0	

0	

0	

0	

2	
- nevedenie evidencie o reklamáciách	
0	
0	
0	
1	
1	
0	
0	
1	
3	
Počet kontrolovaných zmlúv  	13	  5	12	7	6	8	6	160	217	
Počet zmlúv s nedostatkami	13	5	12	7	6	8	6	120	177	
Špecifikácia nedostatkov zmlúv 	-	-	-	-	-	-	-	-	-	
- nesplnenie povinnosti predávajúceho pred uzavretím zmluvy	
3	
3	
6	
5	
6	
1	
0	
99	
123	
- nesplnenie informačných povinnosti (najneskôr v deň dodania tovaru alebo začatia poskytovania služby)	
3	
4	
3	
5	
6	
4	
6	
40	
70	
- chýbajúce informácie o odstúpení od zmluvy	
3	
1	
2	
2	
1	
1	
1	
79	
90	
- nerešpektovanie zákazu predaja a zotrvačný predaj	
0	
0	
0	
4	
0	
0	
0	
0	
4	
- §52 - §54 OZ – neprijateľné podmienky spotrebiteľských zmlúv	
1	
0	
0	
0	
0	
2	
0	
0	
3	
- §4 zákona 250/2007 Z. z.– konanie v rozpore s dobrými mravmi, ukladanie povinnosti bez právneho dôvodu, upieranie práva spotrebiteľa	

14	

2	

11	

15	

6	

7	

6	

62	

123	
- §5 zákona č.250/2007 Z. z.- klamanie spotrebiteľa	
2	
1	
3	
1	
4	
5	
5	
21	
42	
-  §7 - §9 zákona č. 250/2007 Z. z.- nekalé obchodné praktiky	
0	
0	
0	
4	
0	
2	
0	
0	
6